जासं, गुरुग्राम : शराब ठेके के पास बने अहाते में देर रात तक काफी तेज आवाज में डीजे बजाने पर एफआइआर दर्ज की गई है। मामला रविवार देर रात का है। रात करीब साढ़े 11 बजे डीएलएफ फेज वन थाने की पुलिस टीम गश्त पर थी। इसी दौरान कंट्रोल रूम में किसी ने कॉल कर शिकायत की। शिकायतकर्ता ने कहा कि गुरुग्राम फरीदाबाद रोड पर वैली व्यू एस्टेट सोसायटी के पास जंक्शन नाम से अहाता है। इस अहाते में देर रात काफी तेज आवाज में डीजे बजाया जा रहा है। गश्त कर रही पुलिस टीम मौके पर पहुंची। वहां तेज आवाज में डीजे बज रहा था। तुरंत डीजे बंद कराया गया। एएसआइ अमित कुमार की लिखित शिकायत पर अहाते के मैनेजर के खिलाफ सरकारी आदेशों की अवहेलना व नॉइस एक्ट के तहत एफआईआर दर्ज की गई है।